钦定古今图书集成/方舆汇编/边裔典/第056卷 > 唐
## 钦定古今图书集成/方舆汇编/边裔典/第056卷 > 唐

### 太宗贞观九年疏勒入献

按《唐书太宗本纪》不载。按《西域传》：“疏勒，一曰佉沙，
环五千里，距京师九千里而赢。多沙碛，少壤土。俗尚
诡诈，生子亦夹头取褊。其人文身碧瞳，王姓裴氏，自
号阿摩支，居迦师城，突厥以女妻之。胜兵二千人。俗
祠祅神。贞观九年，遣使者献名马。”

按《大唐西域记》：“佉沙国周五千馀里，多沙碛，少壤土，
稼穑殷盛，华果繁茂。出细毡毼，工织细㲲𣰰毹。气候
和畅，风雨顺序。人性犷暴，俗多诡诈，礼义轻薄，学艺
庸浅。其俗生子押头匾。”容貌麤鄙，文身绿睛，而其
文字取则印度，虽有删讹，颇存体势。语言辞调异于
诸国。淳信佛法，勤营福利。伽蓝数百所，僧徒万馀人，

从多河，逾大沙岭，至斫句迦国。

贞观十年二月。疏勒国遣使来朝。

按：《唐书》本纪、列传俱不载。按《册府元龟》云云。

贞观十三年，疏勒贡方物。

按《唐书太宗本纪》，不载。按《西域传》：十三年，与朱俱
波甘棠贡方物。太宗谓房元龄等曰：“曩之一天下，克
胜四夷，惟秦皇、汉武耳。朕提三尺剑定四海，远夷率
服，不减二君者。然彼末路不自保，公等宜相辅弼，毋
进谀言，置朕于危亡也。”

按杜氏《通典》，“唐贞观中朝贡。今其国王姓裴，并有汉
时莎车、捐毒、休循三国之地，侍子常在京师。”

### 高宗仪凤 年吐蕃攻疏勒破之

按《唐书高宗本纪》不载。按《西域传》：“仪凤时，吐蕃破
其国。”

### 元宗开元十六年遣使册疏勒君安定为王

按《唐书元宗本纪》不载按《西域传》：“开元十六年，遣
大理正乔梦松摄鸿胪小卿，册其君安定为疏勒王。”

### 天宝十二载疏勒遣使贺正又遣使来朝

按《唐书元宗本纪》不载按《西域传》：“天宝十二载，首
领裴国良来朝，授折冲都尉，赐紫袍金鱼。”

按《册府元龟》：“天宝十二载正月，疏勒首领摄耀建州
司马来贺正。”